ཟླ་ཤས་གོང་ནས་རྒྱ་དཀར་ནག་གཉིས་ཀས་བོད་ཀྱི་གསོ་བ་རིག་པའི་བདག་དབང་དོན་དུ་མཉམ་འབྲེལ་རྒྱལ་ཚོགས་ཀྱི་ཤེས་ཡོན་དང་ཚན་རིགརིག་གཞུང་ལྷན་ཁང་ལ་ཞུ་གཏུག་གི་འཐབ་རྩོད་གསར་པ་ཞིག་མགོ་བརྩམས།ཕྱི་ཟླ་༧་ཚེས་༢༧་ཉིན་ཨ་རིའི་ནེའུ་ཡོཀ་དུས་བབ་ཚགས་པར་གྱི་གསར་འགོད་པས་བོད་པ་དང་ཕྱི་གླིང་པ།བོད་ཀྱི་ལོ་རྒྱུས་དང་རིག་གཞུང་།བོད་ཀྱི་གསོ་བ་རིག་པའི་གཞུང་ལ་རྒྱུས་མངའ་ཡོད་པའི་མི་སྣ་ཁག་ཅིག་ལ་བཅར་འདྲི་ཞུས་ནས་གསར་འགྱུར་སྤེལ་དོན།ཐོག་མར་རྒྱ་གར་གྱི་ཝ་ར་ཎ་སི་དབུས་བོད་ཀྱི་ཆེས་མཐོའི་གཙུག་ལག་སློབ་གཉེར་ཁང་གི་ཉེ་བའི་རིགས་བདག་དགེ་བཤེས་ངག་དབང་བསམ་གཏན་གྱིས།རྒྱ་ནག་ལ་བོད་ཀྱི་གསོ་བ་རིག་པ་རྒྱ་ནག་གི་རིག་གཞུང་ཁོངས་སུ་གཏོགས་པའི་རྩོད་པ་རྒྱག་ཆོག་པའི་ཐོབ་ཐང་ཡོད་ཚེ།རྒྱ་གར་ལའང་བོད་ཀྱི་གསོ་བ་རིག་པ་རྒྱ་གར་གྱི་རིག་གཞུང་ཁོངས་སུ་གཏོགས་པའི་རྩོད་པ་རྒྱག་ཆོག་པའི་ཐོབ་ཐང་ཡོད་ཅེས་བཤད།